﻿Postmodernismul – un concept problematic depăşit? Carmen Muşat Dificultatea definirii conceptului Tentativele de a defini un fenomen cultural, y compris un curent literar, s-au lovit întotdeauna, nu doar în cazul postmodernismului, de nenumărate dificultăţi. Dacă astăzi putem defini cu mare precizie umanismul, barocul sau romantismul, este şi pentru că trecerea timpului a limpezit o serie de aspecte problematice, mai puţin clare pentru contemporanii curentelor respective. E suficient să ne amintim celebrul eseu al lui Kant, din 1784, în care filosoful german încerca să răspundă pe larg unei întrebări ce stăruia, atunci, în atenţia tuturor contemporanilor săi: „Ce este Iluminismul?” (Was Ist Aufklärung?). Cu atît mai dificilă pare a fi azi încercarea de a „îmblînzi” conceptul de postmodernism, cu cît el a fost utilizat adesea ca un concept-umbrelă, care a acoperit mai multe aspecte ale unui fenomen cultural foarte divers: postmodernism, poststructuralism (în filosofie), feminism, studii culturale şi postcolonialism etc. De altfel, o incursiune în istoria termenului (şi pentru asta, de mare ajutor sînt studiile lui Charles Jencks, Ihab Hassan şi Margaret Rose), precum şi o rapidă privire asupra inflaţiei de termeni utilizaţi pentru a descrie fenomenul postmodern, oferă o imagine exactă a excesului de interpretare/ definire care a amplificat dificultatea înţelegerii postmodernismului. Postmodernismul a fost, de la bun început, un concept greu de prins într-o definiţie, pus sistematic sub semnul întrebării, care, în ultimele trei decenii a suscitat necontenit, la noi şi în întreaga lume, dezbateri aprinse. Încă din 1987, Sloan De Villa îşi intitula un articol „The Decline of American Postmodernism” (citat de Brian G. Toews, în „The End of Postmodernism: Postmodernism is Dead and We have Killed it”), convins că, în acel moment, postmodernismul american intrase în faza de decadenţă. Tot aici, De Villa făcea observaţia că ceea ce urmează după postmodernism, în cultura americană, nu poate fi decît o epocă a postliteraturii, cînd vom asista, de fapt, la sfîrşitul supremaţiei literaturii „înalte”, la o reîntoarcere la limbajul comun (în detrimentul metalimbajului): „Postliterature will necessarily evolve outside the academy, correcting the attempt by universities to institutionalize and control literature. It will rely on new 1 technological forms for production and distribution”. Sună cumva familiar această predicţie din 1987? În stilul său provocator şi autoironic, Ihab Hassan propunea, într-un eseu din 2002 – „From Postmodernism to Postmodernity: the Local/ Global Context” – ca principalii teoreticieni ai curentului (Leslie Fiedler, Charles Jencks, Lyotard, Bernard Smith, Frederic Jameson, Marjorie Perloff, Linda Hutcheon şi el însuşi) să fie închişi într-o cameră şi lăsaţi acolo timp de o săptămînă, convins că, la capătul acestui interval de timp, nu se va ajunge la nici un consens cu privire la principalele trăsături ale postmodernismului. Să notăm însă un paradox: studiile şi articolele care oferă definiţii şi descrieri ale paradigmei culturale dominante în cea de-a doua jumătate a secolului al XX-lea sînt simultane cu studiile şi articolele care abordează problema „morţii” postmodernismului. Această simultaneitate a construcţiei şi a deconstrucţiei unui concept este şi ea, în fond, tot o trăsătură definitorie a postmodernismului, semnalată ca atare de Ihab Hassan, într-un comentariu ironic: „What lies beyond postmodernism? No one knows; we hardly know what postmodernism was” (2003: 303). Afirmaţie cu atît mai deconcertant-exactă, cu cît orice tentativă de a închide conceptul de postmodernism într-o definiţie este subminată de rapiditatea cu care lumea se schimbă sub ochii noştri. Şi totuşi, dacă nimeni nu ştie (încă) ce este postmodernismul, nici măcar după ce moartea lui a fost anunţată în repetate rînduri, de ce ne-am mai încăpăţîna să răspundem la astfel de întrebări? Un posibil răspuns oferă tot Hassan, care consideră că „postmodernism has become (...) an interpretive category, a hermeneutic tool”, tocmai datorită faptului că postmodernismul a devenit, între timp, un mod de a privi şi de a înţelege lumea – o paradigmă nu doar culturală, aşadar, ci una mentală şi existenţială: „a filter through which we view history, interpet reality, see ourselves; postmodernism is now our shadow”. Postmodernismul a murit, trăiască pseudomodernismul? Sau post-postmodernismul? Despre „moartea” postmodernismului a început să se vorbească insistent în Occident, încă din deceniul opt al secolului trecut, cînd la noi abia debutase voga conferinţelor, a tezelor de doctorat şi a cărţilor care explorau raporturile între modernism şi postmodernism, între modernitate şi 2 postmodernitate. Alan Kirby, unul dintre cei mai subtili susţinători ai ideii că „postmodernismul nu mai este paradigma culturală dominantă” (2009), aduce ca argument forte în sprijinul teoriei sale emergenţa noilor tehnologii: jocurile video, filmele create pe computer, pe modelul jocurilor video, programele de ştiri, care se hrănesc din „breaking news”, internetul, telefonia mobilă, programele TV de tip reality show şi, în general, proliferarea acelui tip de programe TV în care telespectatorul e somat să aibă o reacţie (gen „sunaţi acum şi veţi cîştiga un milion” etc.). Modul în care aceste tehnologii ne-au schimbat viaţa, în ultimele decenii, este atît de profund, încît se poate, cu siguranţă, vorbi despre o schimbare majoră de paradigmă culturală. În volumul publicat în 2009, Digimodernism: How New Technologies Dismantle the Postmodern and Reconfigure Our Culture, Kirby consideră că „what is after postmodernism is even more radical than postmodernism itself”. Afirmaţia lui vine la trei ani după ce, într-un articol publicat în Philosophy Now (No. 58, 2006) şi intitulat „The Death of Postmodernism and Beyond”, teoreticianul britanic recurgea la formula pseudo-modernism pentru a denumi epoca în care trăim, caracterizată prin superficialitate, efemeritate (electronică şi textuală), consumerism şi conformism: „Non-reproducible and evanescent, pseudo-modernism is thus also amnesiac; these are cultural actions in the present moment with no sense of either past or future” şi, ceva mai departe: „a triteness, a shallowness dominates all. The pseudo-cultural era, at least so far, is a cultural desert”. Concluzie categorică şi, în bună măsură nedreaptă, mai ales dacă privim spre literatura acestei epoci, cu nimic mai prejos decît literatura modernismului şi cea a postmodernismului. Oricum, formule precum „the living dead” sau „the ghost”, referitoare la postmodernism – parcă mai viu ca oricînd de cînd se vorbeşte despre dispariţia lui – continuă să bîntuie imaginarul critico-teoretic contemporan. Probabil că printre factorii care au grăbit diminuarea prestigiului postmodernismului, putem menţiona şi aparţia cărţii lui Alan Sokal şi Jean Bricmont, Impostures intellectuelles, în 1997, în care este pus în discuţie, pentru prima oară, amatorismul filosofilor şi teoreticienilor reprezentativi ai postmodernismului, în materie de ştiinţe exacte. La noi, Gheorghe Crăciun vorbeşte, tot în 2006, despre „viciile lumii postmoderne”, într-o serie de articole publicate în Observator cultural, relevînd agresivitatea cu care „televizorul, strada, ziarele, revistele glossy, internetul, saloanele de frumuseţe, stadioanele, magazinele, localurile şi cluburile au devenit nişte imense ecrane cu funcţionare neîntreruptă pe care se desfăloară un 3 mare spectacol narcisist de care românii n-au mai avut parte niciodată în istoria lor” (2011: 37). Crăciun, ca şi Kirby, descrie lumea postmodernă ca un „spectacol narcisist”, lipsit de profunzime şi de memorie. Viciată şi atinsă de consumism, lumea analizată de Crăciun continuă să fie una postmodernă, deşi multe dintre trăsăturile ei corespund mai curînd paradigmei pseudo- modernismului definit de Kirby. Astfel, „primitivismul cultural” şi infantilizarea pronunţată a indivizilor (Kirby), precum şi „individualismul prezenteist, egotist, nihilist” şi dispariţia „anxietăţii influenţelor” (Crăciun) descriu, în fond, aceeaşi decădere a lumii contemporane, consecinţă dramatică a eşecului iluminismului şi, implicit, al postmodernismului, chiar dacă formulele la care recurg cei doi autori pentru a denumi fenomenul sînt diferite: pseudo- modernism sau digimodernism (Kirby) şi postmodernism (Crăciun). Oricum, o diferenţă majoră între postmodernism şi digimodernism (de văzut şi alţi termeni utilizaţi pentru a desemna „ceea ce urmează după postmodernism”: pseudomodernism, hipermodernism, transmodernism, postpostmodernism, cosmodernism (Cristian Moraru), post- contemporaneitate etc.) priveşte atitudinea faţă de trecut: în vreme ce postmodernismul asimilează trecutul, reciclînd şi resemantizînd – prin intermediul parodiei, ironiei, rescrierii – o serie de elemente specifice unor fenomene culturale anterioare, pseudomodernismul contemporan ignoră trecutul, preferînd să privească fie spre viitor, fie se lasă absorbit de prezent, fără nici un fel de perspectivă. Alan Kirby, care vorbea despre modernism şi postmodernism în termeni de nevroză şi narcisism, punea semnul egalităţii între pseudomodernism şi autism, subliniind astfel ruptura aproape totală a legăturilor individului cu lumea reală, cu societatea pe care o resimte ca factor perturbator, dar şi cu tot ceea ce ţine de trecut. Căci, conectat cum este la diferite reţele de socializare, la internet şi la surse de informare digitale, puse la dispoziţie, cu generozitate, de noile tehnologii, omul contemporan, pseudomodern sau digimodern, trăieşte într-un mediu virtual instantaneu, din care iese arareori şi cu mare greutate. Cînd totul se află la un click distanţă, cînd prieteniile virtuale se reduc la schimburi rapide de like-uri şi la „conversaţii” laconice pe reţelele de socializare, contactul direct fiind exclus, cînd nu ştii, de fapt, cine se află dincolo de un nick şi de o imagine (care nu au spun nimic despre identitatea reală a „prietenului” virtual), riscul cel mai mare este acela al golirii raporturilor sociale de conţinutul lor identitar. 4 Ce rămîne din ceea ce a fost Una dintre ideile centrale ale filosofiei postmoderniste a fost aceea că nu există valori şi fapte obiective, că totul ţine de interpetare – inclusiv adevărul, care nu poate fi niciodată cunoscut pe de-a-ntregul – şi că, la limită, pînă şi istoria este o ficţiune a celor aflaţi la putere. Cu puţin timp înaintea prăbuşirii regimurilor comuniste în Europa Centrală şi de Est, Francis Fukuyama publica mai întîi un articol, apoi o carte întreagă, cu titlul Sfîrşitul istoriei şi ultimul om. În viziunea lui Fukuyama, sfîrşitul istoriei este sinonim cu sfîrşitul ideologiilor şi cu apariţia unei forme de organizare socială în care omul este pe deplin fericit (mai multe amănunte în Muşat, 2002: 50- 51). Atacul terorist din 9 septembrie 2001, soldat cu prăbuşirea turnurilor gemene, a fost o lovitură puternică dată deopotrivă teoriei lui Fukuyama, cît şi scepticismului şi relativismului postmodern. În acest sens, psihologul Edwin A. Locke constată, în „The Dead End of Postmodernism” ( publicat în American Psychologist, June/July, 2002, 458) falimentul teoriilor postmoderne, ajungînd la concluzia că scepticismul postmodern e totalmente dezarmat în faţa unor indivizi (teroriştii) care, animaţi de certitudini absolute, au un singur scop: războiul „sfînt” şi distrugerea tuturor celor pe care îi percep ca o ameninţare la adresa modului lor de viaţă. Postmodernismul, ca fenomen cultural şi artistic, nu poate fi conceput decît în raport cu un anumit context socio-politic, denumit, pentru mai multă comoditate, postmodernitate. Am încercat să demonstrez, în cartea mea, Strategiile subversiunii, de ce cred că se poate vorbi despre un postmodernism românesc în absenţa unui context socio-politic postmodern, comparabil cu acela din America anilor 50-80 şi nu voi relua aici argumentele mele. Ceea ce mi se pare însă evident, acum, este modificarea substanţială a coordonatelor realităţii sociale şi politice, după 1990, în contextul sfîrşitului războiului rece şi al prăbuşirii regimurilor totalitare din Europa Centrală şi de Est, care au făcut posibilă reconfigurarea Uniunii Europene şi libera circulaţie în interiorul ei, dar şi al ascensiunii terorismului islamic, pe fondul unei accelerate secularizări (sau dez-vrăjiri) a lumii occidentale. Toate aceste schimbări profunde în structura lumii de azi, dublate de expansiunea tehnologiilor digitale, de noile experimente ştiinţifice (cum 5 ar fi cele ce ţin de clonare şi de descoperirea aşa-numitei „particule a lui Dumnezeu”), de proliferarea incontrolabilă a televiziunilor de ştiri, care transformă realitatea în spectacol – emisiunile de tip Breaking News şi reality show-urile mizînd, în fond, pe predispoziţia spectatorilor pentru consumul „în direct” al realităţii imediate – ca şi ritmul accelerat al globalizării au preschimbat nu doar lumea în care trăim, ci şi modul nostru de a o privi şi de a o înţelege. Literatura, din nou o oglindă? Şi totuşi, să trecem în revistă cîteva dintre aspectele particulare ale postmodernismului, care au întrunit, în cele din urmă, consensul scriitorilor, criticilor şi teoreticienilor: fragmentarismul, hibriditatea, relativismul, ironia, parodia, ludicul, autoreferenţialitatea, jocurile de cuvinte, intruziunea kitsch-ului, citatul, aluzia, deconstrucţia imaginaţiei şi a limbajului, resemantizarea unor elemente ce aparţin altor curente etc. Postmodernismul este un veritabil creuzet, care asimilează, chestionează şi reinterpretează într-o manieră proprie tot ceea ce este esenţial în arhiva culturală. Impasul literaturii postmoderniste provine, probabil, şi din suprasaturaţie culturală, dintr-o memorie hipertrofiată, care a acumulat atît de multe date şi informaţii. Nu este însă suficient ca una sau două dintre aceste trăsături să se regăsească într-o operă sau alta, pentru a trage concluzia că opera respectivă este una postmodernistă. Hassan precizează, în articolul citat anterior, că o situare în context e absolut necesară: „a persuasive model of postmodernism requires a constellation of particular styles, features, attitudes, placed in a particular historical context.” Or, literatura din ultimele două decenii – în lume – şi din ultimul deceniu, la noi este tot mai puţin interesată să reia, la modul serios sau parodic, teme, personaje sau poveşti anterioare, apelează mai rar la citate şi încă şi mai rar la inserturi ale kitsch-ului sau la metatext, fiind mai interesată de oameni şi de problemele lor existenţiale. Tom Wolfe, Jonathan Franzen, Julian Barnes, John Williams, Don DeLillo, Ian McEwan, Orhan Pamuk, Michael Cunningham, Alice Munroe, de exemplu, dar şi Alexandru Vlad, Radu Mareş, Cristian Teodorescu, Răzvan Petrescu, Bogdan O. Popescu, Anamaria Sandu, Lucian Dan Teodorovici, Petre Barbu, Dan Lungu, Radu Pavel Gheo ş.a. au încetat să mai fie, prin cărţile lor din ultimii ani, reprezentativi pentru postmodernism. Cei mai tineri, cei care au debutat după 1990, nu au fost niciodată. S-a produs, în mod vizibil, o mutaţie importantă în felul lor de a scrie, vizibilă mai ales în tematica aleasă, 6 dar şi în preferinţa pentru o naraţiune dezinhibată, lipsită de artificii metadiscursive şi de ecouri livreşti. În 1988, la capătul uneia dintre cele mai documentate şi substanţiale incursiuni în cultura postmodernă, Richard Kearney, profesor de filosofie la University College din Dublin, se întreba „where do we go from here? How may we hope to ever escape the endless self-parodying of postmodernism which announces the 'end' of everything but itself?”i (1988: 359). La doar un an distanţă, Tom Wolfe, convins că postmodernismul şi-a epuizat potenţialul inovator, pledează pentru „un nou roman social”, cu argumente dintre cele mai convingătoare. Şi tot despre un „nou roman social” putem vorbi şi în ceea ce priveşte literatura română: începînd cu 2004, anul apariţiei romanului lui Gheroghe Crăciun, Pupa russa, majoritatea romancierilor autohtoni s-au reîntors la problematica realităţii imediate. Prozatorii contemporani simt tot mai mult nevoia să pună în faţa lumii o oglindă ficţională. 7 Bibliografie Crăciun, Gheorghe (2011): Viciile lumii postmoderne. Bucureşti: Editura Tracus Arte. Jencks, Charles (1996): Ehat Is Postmodernism?. London: Academy Editions. Hassan, Ihab (2003): „From Postmodernism to Postmodernity: the Local/Global Context” (http://www.ihabhassan.com/postmodernism_to_postmodernity.htm). Hassan, Ihab (2003): „Beyond Postmodernism: Toward an Aesthetic of Trust”. Modern Greek Studies (Australia & New Yealand), Volume 11, pp. 303-315. Hutcheon, Linda (1988): A Poetics of Postmodernism. London: Routledge Kearney, Richard (1988): The Wake of Imagination: Toward a Postmodern Culture. London: Routledge. Kirby, Alan (2006): „The Death of Postmodernism and Beyond”. Philosophy Now, Issue 58. Kirby, Alan (2009): Digimodernism: How New Technologies Dismantle the Postmodern and Reconfigure Our Culture. New York: Continuum. McHale, Brian (1987): Postmodernist Fiction.London and New York: Routledge. Muşat, Carmen (2008): Strategiile subversiunii. Incursiuni în proza postmodernă. Bucureşti: Editura Cartea Românească. Nealon, Jeffrey T. (2012): Post-Postmodernism or, The Cultural Logic of Just-In-Time Capitalism. Stanford, California: Stanford University Press Rose, Margaret (1991): The Post-Modern and the Post-Industrial. Cambridge: Cambridge University Press. 8 Toews, Brian G. (2008): „The End of Postmodernism: It is Dead and We Have Killed It”. (http://www.academia.edu/1726475/The_End_of_Postmodernism ). Waugh, Patricia, ed. (1992): Postmodernism: A Reader. London: Edward Arnold. Wolfe, Tom (1989): „Stalking the Billion-Footed Beast: A literary manifesto for the new social novel”. Harper Magazine, Nov. 1989, 45-56. i “Încotro vom merge de aici înainte? Cum am putea scăpa vreodată de nesfîrşita auto -parodie a postmodernismului care anunţă “sfîrşitul” a orice, mai puţin propriul sfîrşit?” (trad. C.M.) 9